Stimmlippenaugmentation einer Glottisschlussinsuffizienz
Authors: Κοτρότσος Ιωάννης 
Published: February 2025

Η παρούσα διδακτορική διατριβή αναφέρεται στην προεγχειρητική και μετεγχειρητική εξέταση του λάρυγγα κατόπιν χειρουργικής αποκατάστασης των παραλυτικών φωνητικών χορδών εξαιτίας μιας ατελούς σύγκλεισης αυτών, με συνέπεια μιας μόνιμης φωνητικής διαταραχής. Η βραχνάδα είναι το κύριο σύμπτωμα μιας διαταραγμένης φωνής. Μια κοινή αιτία είναι η παράλυση των φωνητικών χορδών. Αυτό μπορεί να συμβεί στη μία ή και στις δύο πλευρές. Η βραχνάδα οφείλεται σε μια ατελή ή ασύμμετρη σύγκλειση των παραλυμένων φωνητικών χορδών, με αποτέλεσμα τις ακανόνιστες δονήσεις τους. Εξαιτίας της υψηλής συχνότητας των φωνητικών δονήσεων κατά την φώνηση (άνδρες: 100 Hz, γυναίκες: 200 Ηz) καθίσταται δύσκολη η μελέτη τους με την κοινή λαρυγγοσκόπηση. Έτσι λοιπόν για την καλύτερη εξέταση αυτών χρησιμοποιείται η στροβοσκόπηση, με την οποία επιβραδύνονται ψευδώς οι φωνητικές δονήσεις και έτσι καθίσταται ευκολότερη η μελέτη τους. Ωστόσο σε μια παράλυση των φωνητικών χορδών όπου οι ταλαντώσεις τους κατά την ομιλία μπορεί να γίνουν πολύ ακαθόριστες, κάποιες φορές καθίσταται αδύνατο να μελετηθούν με την προναφερόμενη εξέταση της στροβοσκόπησης. Στην περίπτωση αυτή τα τελευταία χρόνια χρησιμοποιέιται η τεχνολογία εγγραφής υψηλής ταχύτητας με ρυθμό έως και 4000 εικόνων ανά δευτερόλεπτο (βιντεοκυμογραφία υψηλής ταχύτητας, high speed glottography) με την οποία επιτυγχάνεται μια ακριβής αναπαράσταση των ακανόνιστων δονήσεων τών φωνητικών χορδών κατά τη διάρκεια της ομιλίας. Σκοπός της μελέτης είναι να εξετάσει την κλινική σημασία της βιντεοκυμογραφίας υψηλής ταχύτητας για την αναπαράσταση της δόνησης της φωνητικής χορδής ως ένδειξη για την χειρουργική επέμβαση βελτίωσης της φωνής (μετά από αύξηση των φωνητικών χορδών με τα λεγόμενα «fillers») καθώς και η αξιολόγηση των μετεγχειρητικών αποτελεσμάτων. Δευτερεύοντες στόχοι της μελέτης ήταν η εξέταση των επιπτώσεων της επέμβασης στη βελτίωση της ποιότητας φωνής και της ποιότητας ζωής των ασθενών.Στο διάστημα 06/2015 μέχρι 05/2018 εξετάστηκαν συνολικά 15 ασθενείς με μονόπλευρη παράλυση των φωνητικών χορδών (9 άντρες, 6 γυναίκες) ηλικίας 41 έως 80 ετών πρίν και 4 βδομάδες μετά την χειρουργική επέμβαση αποκατάστασης της φωνής. Η εξέταση του λάρυγγα πραγματοποιήθηκε με την άμεση λαρυγγοσκόπηση, με την βιντεοστροβοσκόπηση καθώς και με την βιντεοκυμογραφία υψηλής ταχύτητας. Επιπλέον, εξετάστηκαν οι υποκειμενικές και αντικειμενικές φωνητικές παράμετροι καθώς και η πνευμονική λειτουργία μέσω της σπιρομέτρησης. Μετά από την φωνοχειρουργική επέμβαση υπήρξε σημαντική βελτίωση στην υποκειμενική εικόνα των ασθενών που έλαβαν μέρος στην μελέτη. Όπως ήταν αναμενόμενο, εμφανίστηκε μια σημαντική βελτίωση στην σύγκλειση των φωνητικών χορδών τόσο με την μέθοδο της στροβοσκόπησης όσο και με αυτήν της βιντεοκυμογραφίας υψηλής ταχύτητας. Σε αντίθεση με την εξέταση της στροβοσκόπησης, η κυμογραφία υψηλής ταχύτητας έδειξε διαφορές πριν και μετά την επέμβαση σε ότι αφορά την μετατόπιση του βλεννογονικού κύματος, του πλάτους του καθώς και της συμμετρικότητας της ακολουθίας ταλάντωσης. Αυτό σημαίνει ότι η γλωττογραφία (ή κυμογραφία) υψηλής ταχύτητας καθίσταται διαγνωστικά ανώτερη σε σύγκριση με την στροβοσκόπηση και παρουσιάζει μεγάλη κλινική αξία σε ότι αφορά παθήσεις του λάρυγγα όπως η μονόπλευρη φωνητική παράλυση.